Þingræður haldnar á Alþingi Íslendinga



Ég hef aðeins af hálfu allshn. það fram að færa að óska eftir, að hv. d. fallist á frv. og samþykki það eins og það liggur fyrir og að lokinni umr. gangi það til 3. umr: Málið er búið að ganga í gegnum hv. Ed., og mun vera talið, að mjög æskilegt sé, að þetta gæti orðið afgr. af hálfu Alþ. nú, áður en fundarhlé verður hjá hv. Alþ.



Herra forseti. Þetta frv., sem búið var að ganga hér í gegnum hv. d., hefur tekið allmiklum breytingum í hv. Ed. og að miklu leyti verið orðað um og fleiri breyt. á því gerðar, sem eru þó meira orðabreytingar en efnisbreytingar. Þó eru í því tvær verulegar efnisbreytingar. Önnur er sú, að ráðgert er í frv., að undirbúa skuli byggingu á þingmannabústað á næsta ári, og hin er sú, að það er með frv. eins og það er nú stofnaður lífeyrissjóður alþm. Fjhn. þessarar hv. d. hefur nú athugað þetta mál, og enda þótt hún telji, að ýmislegt af þessum orðabreyt. hv. Ed. séu lakari en var, þegar frv. fór héðan, þá er n. því samþykk að ganga að frv. eins og það er, að öðru leyti en 12. gr., sem n. flytur á þskj. 335 till. um að fella niður. Að við leggjum til að fella þessa gr. niður, stafar af því, að um þessi mál er talsverð deila og óánægja varðandi aðra og sérstaklega þá menn, sem fá styrk á 18. gr., að það er dregið frá hjá Tryggingastofnun ríkisins. Þessi mál eru þess vegna á því stigi, að það verður innan skamms að leysa þau yfir alla línuna, og fjhn. lítur svo á, að það sé ekki hægt að samþ. það hér, að fyrrverandi alþm., sem koma undir þessi l., fái þarna neinn hærri rétt en almennt er viðurkenndur fyrir aðra. Þeir menn, sem við höfum talað við úr hv. Ed., halda því fram, að með þessum hætti, sem hér er stofnað til, sé þetta keyptur réttur, vegna þess, að það á að vera prósentugjald af þingfararkaupi, sem lagt er í þennan sjóð, og það er út af fyrir sig alveg rétt varðandi framtíðina. En varðandi þá menn, sem kæmu undir þetta og nú eru farnir af þingi, þá gildir þetta ekkí, og þess vegna telur fjhn., að það sé betra að láta þetta atriði vera óafgert í þetta sinn, og við höfum ástæðu til að ætla, að hv. Ed. gangi inn á þetta sjónarmið og samþ. frv., ef það verður afgr. hér á þennan hátt, sem ég vil mega vænta.



Það hefur nú um nokkurt árabil verið unnið að því að koma hér upp rannsóknarstofnun á vegum Fiskifélags Íslands. Til þess að koma þessu áfram hefur Fiskifélagið notið nokkurs stuðnings af útflutningsgjaldi sjávarafurða, sem sé 1/3%. Þetta frv., sem hér liggur fyrir, felur í sér það eitt, að til þessara framkvæmda renni áfram um fjögurra ára bil 1/8 hluti af útflutningsgjaldi sjávarafurða. Það er aðeins um að ræða framlengingu á þeim ákvæðum. Það er þegar komið nokkuð áleiðis um að byggja þessa rannsóknarstöð og að því stefnt, þegar byggingunni er lokið, að þá verði búið að sameina þar á einn stað allar rannsóknir í þágu sjávarútvegsins. Hér er um ákaflega þýðingarmikið mál að ræða, svo mjög sem Íslendingar eiga undir því að geta aukið fjölbreytni í meðferð, nýtingu og verkun sjávarafurða sinna. Sjútvn. leggur eindregið til, að þetta frv. verði samþ., og leggur á það áherzlu, að frv. verði afgreitt, áður en þingi verður nú frestað fyrir jólin.



Herra forseti. Till. á þskj. 279, um skiptingu Egilsstaðalæknishéraðs í tvö læknishéruð, er flestum hv. þdm. kunn frá tveimur s. l. þingum. Í bæði skiptin fékk málið afgreiðslu frá þessari hv. d., en á s. l. þingi þó í breyttu formi, þ. e., að héraðinu skyldi ekki skipt, en skipaður aukalæknir, þannig að tveir fastalæknar skyldu þjóna héraðinu. Hins vegar lagðist hv. Ed. á móti málinu, enda hafði það í bæði skiptin verið afgr. úr hv. Nd. í tengslum við skiptingu læknishéraðs á Norðurlandi. Fljótsdalshérað hefur lengst af verið tvö læknishéruð, en með l. nr. 8 frá 1944 voru þau sameinuð í eitt. Heima í héraði voru menn mjög á móti þessari sameiningu, þar sem af henni hlaut að leiða, að læknum héraðsins var þar með fækkað úr tveimur í einn. Gerðist þetta á sama tíma og menn á Fljótdalshéraði voru að hefja samtök um það að byggja sjúkrahús sameiginlegt fyrir allt héraðið. Heima í Fljótsdalshéraði voru menn strax mjög á móti þessari sameiningu, eins og áður er sagt, þar sem það var augljóst, að af henni hlaut að leiða mjög mikla afturför í læknamálum héraðsins. Menn höfðu ekki heldur trú á því heima í héraði, að sú viðbótarhlaupaþjónusta, sem veita átti með annaðhvort nýbökuðum kandídötum eða jafnvel læknanemum samkv. l. frá 1944, yrði viðunandi lausn eða til þess gagns, sem gert var ráð fyrir af heilbrigðisstjórninni. Svo hefur ekki heldur orðið, og síðan 1948 hafa heilbrigðisstjórninni og Alþ. sífellt borizt áskoranir frá oddvitum allra tíu hreppa héraðsins, svo og sjúkrahússtjórninni, um að skipta læknishéraðinu aftur í tvö læknishéruð, og á síðustu árum hefur héraðslæknirinn tekið undir þessar áskoranir. Íbúar Fljótdalshéraðs gerðu sér nokkra von um á síðasta þingi, að það hv. Alþ. mundi verða við sanngjörnum og eðlilegum óskum þeirra í því efni að skipta héraðinu, en urðu fyrir miklum vonbrigðum, þegar svo varð ekki. Austfirzkum þm. barst því í vetur áskorun um að bera enn fram frv. um skiptingu læknishéraðsins, og er þess vænzt, að þessi hv. þd. veiti málinu nú ekki lakari fyrirgreiðslu en hún hefur áður gert bezta. Ég sé ekki ástæðu til að fylgja þessu frv. úr hlaði með fleiri orðum. Flestir þdm. þekkja til málavaxta, auk þess sem ég vísa til þeirrar grg., sem fylgir málinu. - Að lokinni þessari umr. óska ég, að málinu verði vísað til 2. umr. og hv. heilbr.- og félmn.